Folketing
2007-05-02

Jeg er faktisk ret glad for, at hr. Simon Emil Ammitzbøll præciserer, at man godt kan skelne mellem flere forskellige typer persongrupper. Og så vil jeg blot gentage, hvad jeg allerede har sagt en gang, nemlig at der allerede i dag i visse tilfælde er meddelt personer adgang til indsigt i oplysninger om dem selv, netop med henvisning til at der har været offentliggjort oplysninger om de pågældende personer i forlængelse af forskeres og journalisters adgang til PET’s arkiver. Der er således allerede i visse tilfælde ud fra netop retssikkerhedsmæssige hensyn til de berørte personer gjort undtagelse fra PET’s faste praksis, hvor der jo i almindelighed ikke gives aktindsigt i oplysninger, som PET har om en person. Så PET har med andre ord i forvejen foretaget undtagelser fra det, som ellers er den faste praksis, og jeg afventer selvfølgelig også med spænding, hvad Wendler Pedersen-udvalget så vil nå frem til kan være buddet på, hvordan den fremtidige regulering skal være.